છાપાંઓમાં સામસામી ચેલેન્જો છપાવા માંડી. મોડા ઊઠનારા પણ મળસકે ઊઠી ઊઠીને છાપું જોવા હોટેલે જવા માંડ્યા. આજનું છાપું શું ક્યે છે? એમ આ પ્રકરણના સંદર્ભમાં પુછાવા માંડ્યું. રોજના સો-સવાસો કાગળો મીઠાભાઈ પર આવવા માંડ્યા. એમાંથી નેવું ટકા ધાક-ધમકીના. તો થોડા ભયપ્રેરિત શિખામણ ભરેલા, બાકીના દસેક ટકા તરફેણના. દિવસ નજીક આવવા માંડ્યો તેમ તેમ વાતાવરણમાં ઉત્તેજનાની ગરમી વધતી ગઈ. છેલ્લે છેલ્લે ટાઇમ્સ ઓફ ઇન્ડિયા અને બોમ્બે ક્રોનિકલ’માંથી પત્રો આવ્યાઃ તમે જબરદસ્ત હલચલ મચાવી છે. તમારો ફોટોપરિચય, જીવનઝરમર મોકલો.